Nyvangs Kirke
Nyvangs Kirke er en sognekirke placeret i den nordøstlige del af Kalundborg by. Kirken er placeret på et mindre, grønt areal i et område præget af blandet bebyggelse. Der er ingen kirkegård omkring bygningen. Kirkens grund blev skænket af Kalundborg Kommune i 1967, hvor også sognet blev udskilt fra Vor Frue sogn.
Kirken er opført efter tegninger af arkitekt Holger Jensen (1918-2004), der har forestået flere kirkebyggerier i anden halvdel af 1900-tallet. Bygningskomplekset, som blev endegyldigt indviet i 1974, omfatter et i grundplan sekskantet kirkerum, samt menighedslokaler placeret omkring en mindre gårdsplads med et fritstående klokketårn mod nord. I 1967 blev anlægsarbejdet påbegyndt, hvor menighedslokalerne blev etableret og et midlertidigt kirkerum blev indrettet, mens den stående kirkebygning blev rejst i begyndelsen af 1970’erne.
Kirkebygningen er i grundplan sekskantet og afdækket af et meget højt og markant saddeltag. Gavlene er udført med forskudte murværks- og glaspartier. Materialet er gule mursten. Menighedslokalerne ligger i umiddelbar sammenhæng med selve kirkebygningen, ligesom der er etableret flere skydevægge i komplekset, der muliggør en hurtig og effektiv forandring af rummenes volumener.
Hovedparten af kirkens inventar er udført i forbindelse med opførelsen eller senere.